Beendere wel dié van vermiste manAdriaan Scheepers (55) van Gqeberha in die Oos-Kaap het in September 2020 vermis geraak. (Foto: SAPS) DNS-toetse het bevestig dat die geraamte wat verlede maand in ’n beboste gebied in Gqeberha (Port Elizabeth) gevind is, dié van die vermiste Adriaan Scheepers is wat meer as ’n jaar gelede verdwyn het. Kapt. Sandra Janse van Rensburg, polisiewoordvoerder, het dié nuus Dinsdag bekend gemaak. Dít nadat familielede van Scheepers (55) vroeër reeds aangedui het dat die klere en selfoon wat by die geraamte gevind is, aan hom behoort. ŉ Brandbestryder het op 25 Oktober op die geraamte in Walkerweg in Sherwood afgekom nadat hy ŉ veldbrand daar geblus het. Scheepers word sedert September 2020 vermis. PE Express berig Scheepers het verdwyn nadat hy ’n Whatsapp-boodskap aan sy seun gestuur het. Hy is op 29 September verlede jaar vir die laaste keer in Harlechstraat gesien waar hy gewoon het.